Diari Oficial de la Generalitat Valenciana


Sumari del DOGV 3225, del 20-04-1998 (1998/2885)

ORDRE d'1 d'abril de 1998, de la Conselleria de Benestar Social, per la qual es convoquen ajudes destinades a l'organització d'activitats de formació, de perfeccionament i d'actualització, i a l'assistència a aquestes, de tècnics i professionals de l'activitat fisicoesportiva, i s'aproven les bases per les quals es regula la concessió d'aquestes.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3225

Data del DOGV
:   20-04-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/2885


Data del document
:   01-04-1998

Organisme emissor
:   Conselleria de Benestar Social

Tipus de document
:   Ordre

ORDRE d'1 d'abril de 1998, de la Conselleria de Benestar Social, per la qual es convoquen ajudes destinades a l'organització d'activitats de formació, de perfeccionament i d'actualització, i a l'assistència a aquestes, de tècnics i professionals de l'activitat fisicoesportiva, i s'aproven les bases per les quals es regula la concessió d'aquestes. [1998/X2885]
  
La Llei 4/1993, de 20 de desembre, de la Generalitat Valenciana, de l'Esport de la Comunitat Valenciana, estableix en l'article 3 el suport a la investigació esportiva, al desenvolupament de les ciències aplicades a l'esport, i la formació i l'actualització dels seus tècnics.
  
També en l'àmbit de la llei s'entén necessari el suport a la tecnificació i a la investigació, aspecte necessari per a la contínua adaptació als nous coneixements i desenvolupaments tecnològics en totes les àrees i les ciències relacionades o amb incidències en les activitats fisicoesportives.
  
En aquest sentit, la Generalitat Valenciana pretén fomentar i impulsar la formació i l'actualització dels seus tècnics, i la realització de treballs i d'estudis d'investigació que contribuïsquen a un desenvolupament, i per tant a una contínua adaptació, de l'esport de la nostra comunitat autònoma a les noves exigències tecnològiques i de coneixement dins de les activitats fisicoesportives.
  
Per tot això, i en virtut d'allò establit en l'article 35 de la Llei 5/1983, de 30 de desembre, de Govern Valencià, en la Llei 4/1993, de l'Esport de la Comunitat Valenciana, i en el text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1
  
Convocar concurs públic per a la concessió d'ajudes destinades a l'organització d'activitats de formació, de perfeccionament i d'actualització, i a l'assistència a aquestes, de tècnics i professionals de l'activitat fisicoesportiva de la Comunitat Valenciana, per un import global màxim de dos milions cinc-centes mil pessetes (2.500.000 PTA), a càrrec de la línia 401, aplicació pressupostària 06.55.383.00, dels pressupostos de la Generalitat Valenciana per a 1998.
  
Article 2
  
Aprovar les bases que regiran la citada convocatòria, i que apareixen en els annexos I, II i III d'aquesta ordre.
  
DISPOSICIONS FINALS
  
Primera
  
Es faculta el director general de l'Esport perquè resolga la concessió d'ajudes objecte d'aquesta convocatòria, i per a interpretar, completar o modificar les bases recollides en els annexos I, II i III, quan les circumstàncies així ho aconsellen, per tal de garantir que les ajudes es destinen als objectius per què es convoquen.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, s'hi podrà interposar recurs contenciós administratiu en el termini de dos mesos comptadors des del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició del citat recurs requerirà comunicació prèvia a la Conselleria de Benestar Social.
  
Tot això de conformitat amb allò indicat en els article 57 i 58 de la Llei que regula la jurisdicció contenciosa administrativa, i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 1 d'abril de 1998
  
La consellera de Benestar Social,
  
MARCELA MIRÓ PÉREZ
  
Annex I
  
Bases per les quals es regula la concessió d'ajudes a tècnics i professionals de l'activitat fisicoesportiva de la Comunitat Valenciana, per a assistir a activitats de formació, de perfeccionament i d'actualització.
  
1. Persones beneficiàries
  
Tècnics i professionals de l'activitat fisicoesportiva que assistisquen a activitats que tinguen com a finalitat la formació, el perfeccionament o l'actualització.
  
2. Objecte i aplicació de les ajudes
  
Podran sol·licitar les ajudes les persones amb titulació de doctor, de llicenciat, de diplomat, d'enginyer, de tècnic superior esportiu superior o equivalent, o les titulades en Formació Professional de la Família d'Activitat Física que siguen tècniques o professionals en el camp de l'activitat fisicoesportiva o que el seu treball hi estiga directament relacionat, per al finançament de les despeses de matrícula, de viatge, d'allotjament i de manutenció per a assistir a congressos, a cursos, a jornades o a seminaris de formació, de perfeccionament o d'actualització.
  
3. Requisits de les persones beneficiàries
  
Podran sol·licitar aquestes ajudes els professionals de l'activitat fisicoesportiva que complisquen els requisits següents:
  
a) Tenir la condició de valencians d'acord amb allò indicat en l'Estatut d'Autonomia de la Comunitat Valenciana.
  
b) Tenir el títol de llicenciat, de diplomat, d'enginyer, o la titulació de tècnic superior esportiu superior o equivalent, o titulats en Formació Professional de la Família d'Activitat Física
  
c) Haver exercit en algun moment com a tècnic o professional en un lloc relacionat amb l'activitat fisicoesportiva, des de 1996 fins ara.
  
4. Import i línia de subvenció que les finança
  
L'import global màxim de les ajudes a què fan referència les bases recollides en aquest annex serà d'1.500.000 pessetes, a càrrec de la línia 401, aplicació pressupostària 98.14.216.72, dels pressupostos de la Generalitat Valenciana per a 1998.
  
L'import màxim per ajuda serà de 50.000 pessetes.
  
5. Sol·licituds i documentació
  
5.1. Les sol·licituds es realitzaran mitjançant una instància adreçada a la Conselleria de Benestar Social, d'acord amb el model normalitzat que figura com a annex III d'aquesta ordre, i que estarà a la disposició de les persones interessades en les seccions d'Esports de les direccions territorials de Benestar Social.
  
5.2. L'imprès normalitzat de sol·licitud, correctament emplenat, haurà d'anar acompanyat de la següent informació i documentació:
  
a) Fotocòpia del DNI i del NIF.
  
b) Certificat d'Empadronament o de Naixement, en qualsevol municipi de la Comunitat Valenciana, o fotocòpia del Llibre de Família.
  
c) Fotocòpia de la titulació a què fa referència l'apartat 3.2 d'aquesta ordre.
  
d) Certificat que acredite el treball realitzat a què fa referència la base 3.3.
  
e) Currículum vitae. Tots els mèrits que s'indiquen en el currículum hauran de ser acreditats documentalment perquè siguen tinguts en compte.
  
f) Programació tècnica de l'activitat i fotocòpia acarada del document que acredite l'admissió de l'activitat i el pagament de les taxes de matrícula. Per al cas d'activitat realitzada, serà suficient presentar el resguard del pagament de les taxes de matrícula.
  
5.3. Les sol·licituds es presentaran en el Registre General de la Conselleria de Benestar Social, situada al passeig de l'Albereda 16, de València, en les direccions territorials d'Alacant, de Castelló o de València, o en qualsevol dels llocs a què fa referència l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
5.4. S'obrirà un doble termini de presentació de sol·licituds:
  
Primer termini: des de l'endemà de la publicació d'aquesta ordre fins el 30 d'abril de 1998.
  
Segon termini: des de l'1 fins el 30 de setembre de 1998.
  
5.5. L'admissió a tràmit d'una sol·licitud d'ajuda no generarà cap compromís de concessió d'aquesta.
  
5.6. La sol·licitud es considerarà desestimada si la resolució d'aquesta no es produeix en el termini de dos mesos comptadors des de l'acabament de l'últim termini de presentació d'instàncies.
  
6. Valoració de les sol·licituds i resolució del procediment
  
6.1. Per a l'estudi i la valoració de les sol·licituds presentades, s'hi constituirà una Comissió Tècnica d'Avaluació formada per tres membres designats pel director general de l'Esport. La Comissió Tècnica d'Avaluació, si es considera convenient, podrà assessorar-se d'experts i de professionals per a la valoració de les sol·licituds.
  
6.2. La valoració de les sol·licituds per a assistència a cursos, a congressos, a seminaris i a jornades, es realitzarà d'acord amb els criteris següents:
  
6.2.1. Formació acadèmica, valorada amb un màxim de 4 punts.
  
9.4.4.4. Títol de doctor: 4 punts.
  
8.7.9.4. Títol de llicenciat, d'enginyer, d'arquitecte, o equivalent: 3 punts.
  
6.1.2.5. Diplomat: 1 punt per cada titulació acreditada: 2 punts.
  
5.7.5.7. Titulat de Formació Professional de la Família d'Activitat Física: 1 punt.
  
S'acreditaran mitjançant una fotocòpia acarada oficialment de la titulació acadèmica.
  
6.2.2. Formació específica esportiva valorada fins un màxim de 3 punts.
  
0.3.2.9. Entrenador nacional, o equivalent: 0,75 punts.
  
2.2.9.2. Entrenador regional, o equivalent: 0,5 punts.
  
S'acreditaran mitjançant una fotocòpia acarada oficialment de la titulació acadèmica.
  
6.2.3. Publicacions, ponències, comunicacions relacionades amb les activitats fisicoesportives: El conjunt d'aquest apartat es valorarà fins un màxim de 2 punts.
  
Per cada publicació, ponència o comunicació, es podrà obtenir fins un màxim de 0,25 punts, i s'acreditarà mitjançant fotocòpia acarada de les actes del congrés on aparega el nom de la persona sol·licitant i el títol de la publicació, de la ponència o de la comunicació, o la documentació corresponent.
  
6.2.4. Experiència personal en docència en cursos encaminats a l'obtenció del títol d'entrenador nacional, organitzats per les federacions esportives o per altres organismes; en docència als centres d'Ensenyament Superior que conduïsquen a l'obtenció del títol de llicenciat en Educació Física o diplomat en Magisteri especialitzat en Educació Física i experiència professional com a entrenador.
  
Aquest apartat es valorarà fins un màxim de 3 punts d'acord amb aquest barem:
  
1 punt per curs acadèmic impartit als centres d'Ensenyament Superior.
  
0,5 punts per cada curs impartit encaminat a l'obtenció del títol d'entrenador nacional, o equivalent.
  
0,5 punts per cada any de servei com a entrenador.
  
S'acreditarà mitjançant certificat dels serveis prestats expedida per l'organisme competent, o fotocòpia acarada del contracte amb la indicació de la duració real.
  
6.2.5. Inclusió com a tècnic de Programes de Tecnificació de les federacions esportives en col·laboració amb la Generalitat Valenciana, amb la valoració de 2 punts per cada any d'experiència, fins un màxim de 10 punts.
  
S'acreditarà mitjançant el corresponent certificat de l'organisme competent.
  
6.2.6. L'acreditació de la condició d'esportista d'elit o d'alt nivell, fins un màxim de 5 punts. Aquesta àrea es valorarà amb 5 punts per l'acreditació de la condició d'esportista d'alt nivell o d'elit ?A?, i amb 3 punts per l'acreditació de la condició d'esportista d'elit ?B?.
  
S'acreditarà mitjançant el corresponent certificat de l'organisme competent.
  
6.3. En la valoració es considerarà l'especificitat dels mèrits al·legats respecte a l'activitat per a la qual se sol·licita l'ajuda, multiplicant per 1,5 els que es consideren directament relacionats amb l'activitat que s'ha de realitzar, i multiplicant per 1 els que s'hi consideren simplement relacionats, i no es valoraran els que no tinguen relació amb l'activitat.
  
6.4. Una vegada formalitzats els actes d'instrucció corresponents, la Comissió Tècnica d'Avaluació estudiarà i valorarà les sol·licituds presentades i elaborarà una proposta de concessió i de desestimació després del segon termini de sol·licituds. La Comissió elevarà les propostes al director general en un termini no superior a 20 dies naturals comptadors des de l'acabament de cada termini de presentació de sol·licituds.
  
6.5. La concessió o la desestimació d'ajudes serà comunicada per la Direcció General de l'Esport a les persones interessades, i també seran exposades públicament als taulers d'anuncis de la Conselleria de Benestar Social i de les direccions territorials d'Alacant, de Castelló i de València.
  
7. Obligacions de les persones beneficiàries
  
7.1. Acreditar correctament la realització i l'aprofitament de l'activitat per a la qual es concedeix l'ajuda, mitjançant el corresponent certificat d'aprofitament o el títol corresponent.
  
7.2. Caldrà comunicar l'obtenció d'altres ajudes concedides o sol·licitades per a la mateixa finalitat, procedents d'altres administracions o ens públics o privats.
  
8. Procediment de pagament
  
El pagament es realitzarà d'una sola vegada i una vegada justificada correctament l'ajuda.
  
9. Termini i forma de justificació
  
9.1. Per al cobrament de l'ajuda, les persones beneficiàries hauran de presentar la documentació següent:
  
certificat d'assistència i d'aprofitament, i
  
factures corresponents a les despeses.
  
Les justificacions hauran de ser presentades abans del 30 d'octubre de 1998.
  
Annex II
  
Bases per les quals es regula la concessió de subvencions per a l'organització d'activitats de perfeccionament i d'actualització de tècnics i de professionals de l'activitat fisicoesportiva de la Comunitat Valenciana.
  
1. Beneficiaris
  
Entitats de la Comunitat Valenciana que organitzen activitats de perfeccionament o d'actualització, de tècnics i de professionals de l'activitat fisicoesportiva.
  
2. Objecte i aplicació de les ajudes
  
Les subvencions podran sol·licitar-se per a cobrir les despeses que generen l'organització i la realització de les activitats de formació, de perfeccionament i d'especialització objecte de la convocatòria.
  
Les activitats objecte de la sol·licitud hauran de tenir el caràcter extraordinari, i s'entendran excloses de la finalitat d'aquesta convocatòria les dedicades a la formació de tècnics esportius de diferents nivells que puguen organitzar les federacions esportives, les seues escoles d'entrenadors o altres entitats.
  
3. Requisits dels beneficiaris
  
Podran sol·licitar les ajudes les universitats, les federacions esportives i els ens locals o els ajuntaments de la Comunitat Valenciana.
  
4. Import global màxim i línia de subvenció que les finança
  
L'import global màxim de les ajudes a què fan referència les bases recollides en aquest annex serà d'1.000.000 de pessetes, a càrrec de la línia 401, aplicació pressupostària 95.46.022.34, dels pressupostos de la Generalitat Valenciana per a 1998.
  
L'import de la subvenció no podrà ser en cap cas d'una quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que ha de realitzar el beneficiari.
  
5. Sol·licituds i informació
  
Les sol·licituds es realitzaran mitjançant instància adreçada a la consellera de Benestar Social, d'acord amb el model normalitzat que figura com a annex III d'aquesta ordre, i que estarà a disposició de les persones interessades en les seccions d'Esports dels serveis territorials de Benestar Social.
  
L'imprès normalitzat de sol·licitud, correctament emplenat, estarà acompanyat de la següent informació i documentació:
  
5.2.1. Dades d'identificació de la institució o de l'entitat, i les dades personals de les persones organitzadores o responsables de l'activitat.
  
5.2.2. Projecte de l'activitat, programa, dates, lloc de realització i nombre de participants previst.
  
5.2.3. Llista d'altres institucions o entitats col·laboradores amb el detall de les aportacions econòmiques, incloent-hi totes les ajudes concedides i/o sol·licitades, i les aportacions tècniques i materials que realitza cadascuna.
  
5.2.4. Pressupost global de l'activitat, amb el detall dels ingressos i de les despeses, i concretant-hi el concepte a què es destina la subvenció sol·licitada.
  
5.3. Les sol·licituds es presentaran en el Registre General de la Conselleria de Benestar Social, situada al passeig de l'Albereda 16, de València, en les direccions territorials d'Alacant, de Castelló o de València, o en qualsevol dels llocs a què fa referència l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
5.4. S'obrirà un doble termini de presentació de sol·licituds:
  
Primer termini: des de l'endemà de la publicació d'aquesta ordre fins el 30 d'abril de 1998.
  
Segon termini: des de l'1 fins el 30 de setembre de 1998.
  
5.5. L'admissió a tràmit d'una sol·licitud d'ajuda no generarà cap compromís de concessió d'aquesta.
  
5.6. La sol·licitud es considerarà desestimada si la resolució d'aquesta no es produeix en el termini de tres mesos comptadors des de l'acabament del termini de presentació d'instàncies.
  
6. Valoració de les sol·licituds i resolució del procediment
  
6.1. Per a l'estudi i la valoració de les sol·licituds presentades, s'hi constituirà una Comissió Tècnica d'Avaluació formada per tres membres designats pel director general de l'Esport. La Comissió Tècnica d'Avaluació, si es considera convenient, podrà assessorar-se d'experts i de professionals per a la valoració de les sol·licituds.
  
6.2. La valoració de les sol·licituds es realitzarà d'acord amb els criteris següents:
  
6.2.1. Quadre de conferenciants, de ponents, de professors, etc., que han participat en l'activitat.
  
6.2.2. Àmbit autonòmic, nacional o internacional de l'activitat, amb la valoració de les entitats i dels professionals que hi participen.
  
6.2.3. Interès dels objectius i dels continguts de l'activitat per a l'esport a la Comunitat Valenciana.
  
6.2.4. Equilibri i ordenació del pressupost d'ingressos i de despeses, aportació d'altres entitats o patrocinadors, etc.
  
6.3. Una vegada formalitzats els actes d'instrucció corresponents, la Comissió Tècnica d'Avaluació estudiarà i valorarà les sol·licituds presentades i elaborarà una proposta de concessió i de desestimació després del segon termini de sol·licituds. La Comissió elevarà les propostes al director general en un termini no superior a 20 dies naturals comptadors des de l'acabament de cada termini de presentació de sol·licituds.
  
6.4. La concessió o la desestimació d'ajudes serà comunicada per la Direcció General de l'Esport a les persones interessades, i també seran exposades públicament als taulers d'anuncis de la Conselleria de Benestar Social i de les direccions territorials d'Alacant, de Castelló i de València.
  
7. Obligacions de les persones beneficiàries
  
7.1. Acreditar correctament la realització de l'activitat amb la presentació, després que s'haja fet, de la documentació següent:
  
7.1.1. Actes del congrés, del curs, de les jornades o del seminari realitzat.
  
7.1.2. Documentació facilitada, memòria i conclusions de l'activitat.
  
7.2. Incloure convenientment en el material que es remeta o que s'elabore amb motiu de la realització de l'activitat, la col·laboració de la Generalitat Valenciana, d'acord amb el model que caldrà recollir de la Direcció General de l'Esport
  
8. Responsabilitats
  
La Generalitat Valenciana no assumeix cap responsabilitat sobre possibles danys i perjudicis en què puguen incórrer les institucions o les entitats organitzadores, o els membres dels seus equips, durant la realització de l'activitat subvencionada, a la seu en què es realitzen o respecte a tercers.
  
9. Procediment de pagament
  
El pagament es realitzarà d'una sola vegada i una vegada justificada correctament l'ajuda.
  
10. Termini i forma de justificació
  
10.1. Per al cobrament de la subvenció, els beneficiaris hauran de presentar la documentació següent:
  
memòria de l'activitat, i
  
factures generades per la realització de l'activitat.